b'\n_START_ARTICLE_\nMarica Nadli\xc5\xa1ek Bartol\n_START_SECTION_\n\xc5\xbdivljenjepis\n_START_PARAGRAPH_\nMarica Nadli\xc5\xa1ek Bartol, mama pisatelja V. Bartola je leta 1886 po maturi na gori\xc5\xa1kem u\xc4\x8ditelji\xc5\xa1\xc4\x8du nekaj let u\xc4\x8dila na \xc5\xa1olah v okolici Trsta. Od leta 1897 do 1900 je urejala prvi slovenski \xc5\xbeenski \xc4\x8dasopis Slovenka. S prispevki o knji\xc5\xbeevnosti in \xc5\xbeenskih vpra\xc5\xa1anjih je sodelovala tudi pri drugih slovenskih \xc4\x8dasopisih (Slovenski svet, Slovenski narod in drugi)._NEWLINE_Marica Nadli\xc5\xa1ek ni obiskovala univerze, a njena znanje\xc5\xbeeljnost, povezana s prebiranjem pomembnih italijanskih, ruskih, francoskih in nem\xc5\xa1kih knjig ter brezmejna ljubezen do leposlovja sta ji pripomogli do \xc5\xa1iroke razgledanosti, s katero je dale\xc4\x8d presegla kulturno obzorje okolja predmestne u\xc4\x8diteljice. \xc5\xbeelela je biti napredna \xc5\xbeenska na vseh podro\xc4\x8djih, zato se je \xc5\xbee kot mlada u\xc4\x8diteljica udele\xc5\xbeevala sokolskih nastopov, u\xc4\x8dila pa se je tudi kolesarjenja in si kupila lastno kolo. O njeni uveljavitvi v narodnih krogih pri\xc4\x8da tudi dejstvo, da je bila leta 1895, ob osemdesetletnico \xc5\xa1kofa Josipa Juraja Strossmayerja skupaj z Milko Manko\xc4\x8d izbrana za zastopnico slovenskih \xc5\xbeen v poslanstvo dru\xc5\xa1tva Sv. Cirila in Metoda, ki je obiskalo \xc5\xa1kofa v Roga\xc5\xa1ki Slatini. Bila je \xc4\x8dlanica Splo\xc5\xa1nega slovenskega \xc5\xbeenskega dru\xc5\xa1tva._NEWLINE_Navkljub vsem njenim spisom o emancipaciji pa je po koraku v zakonski stan aprila 1899 prenehala s svojim uredni\xc5\xa1kim in literarnim delom, zapustila slu\xc5\xbebo ter domala za vse \xc5\xbeivljenje prekinila svoje javno udejstvovanje.\n_START_SECTION_\nLiterarno delo\n_START_PARAGRAPH_\nLeta 1889 je v Ljubljanskem zvonu objavila prvo novelo Moja prijateljica, nato pisala kraj\xc5\xa1o prozo in 1898 objavila roman Fata morgana. Njene prve pripovedi, ki so zajemale predvsem snov iz u\xc4\x8diteljskega \xc5\xbeivljenja in tematizirale \xc5\xbeensko ljubezensko hrepenenje so pisane v nezrelem romanticizmu. Pod vplivom J. Kesnika in ruskih realistov se je kasneje opredelila za zmeren poeti\xc4\x8dni realizem in predvsem portretirala tr\xc5\xbea\xc5\xa1ko malome\xc5\xa1\xc4\x8danstvo. V knji\xc5\xbeni obliki sama ni objavljala, roman Fata morgana (1998) (COBISS) in zbirka novel Na obali (2005) (COBISS) sta iz\xc5\xa1li dolgo po njeni smrti._NEWLINE_Ivan Cankar, je o dotedanjih slovenskih pisateljicah, pri tem je mislil na Pavlino Pajk in Marico Nadli\xc5\xa1ek (za prvo pravo slovensko pisateljico z lastno individualnostjo je smatral Zofko Kvedrovo) dejal, da \xc2\xbbcepljata po cesti, izhojeni od \xc5\xa1irokih mo\xc5\xa1kih podplatov\xc2\xab._NEWLINE_Nadli\xc5\xa1kova je v sloven\xc5\xa1\xc4\x8dino prevajala iz italijanske knji\xc5\xbeevnosti.'